ԱՄՆ-ում մահմեդական մեծամասնություն ունեցող քաղաք կա
ԱՄՆ-ի Միչիգան նահանգում գտնվող Համթրամիք քաղաքը Միացյալ Նահանգների առաջին քաղաքն է, որի բնակչության մեծամասնությունը մահմեդականներ են:
Դեթրոյթի հարեւանությամբ գտնվող Համթրամիք քաղաքը հիմնադրվել է շուրջ մեկ դար առաջ՝ լեհ գաղթականների կողմից: Այսօր Համթրամիքը 22 հազար բնակչություն ունեցող փոքր քաղաք է, որը սակայն հայտնի դարձավ ամբողջ աշխարհով մեկ: Բանն այն է, որ Համթրամիքն ԱՄՆ-ի առաջին քաղաքն է, որի բնակչության եւ քաղաքային խորհրդի մեծամասնությունըմահմեդականներ են: «Մենք բոլորից տարբերվում ենք, քանի որ մեր խորհրդի մեծամասնությունը մահմեդականներ են», - ասում է Համթրամիքի քաղաքային խորհրդի անդամ Օսամա Սիբլանին: Օսամա Սիբլանիի խոսքով, Համթրամիքի գործոնը հատկապես խորհրդանշական է Հանրապետական կուսակցության նախագահական պաշտոնի հավակնորդ Դոնալդ Թրամփի հայտարարություններից հետո, ով կոչ էր արել արգելել մահմեդականների մուտքը Միացյալ Նահանգներ: «Համթրամիքի բնակչության 27 տոկոսը եմենցի են, 22 տոկոսը բենգալացի, 11 տոկոսը բոսնիացի: Նրանք բոլորը մահմեդական են, ընդհանուր առմամբ՝ 65 տոկոսը մահմեդական են», - ասում է Համթրամիքի քաղաքային խորհրդի անդամ Սաադ Ալմասմարին: Համթրամիքի քաղաքապետը՝ Քարեն Մաջեվսկին լեհ է: Քաղաքի հիմնադիրների թվում են նաեւ նրան նախորդած քաղաքապետերը: Մաջեւսկիի խոսքով, միջազգային ուշադրությունը բավականին անսպասելի է եղել քաղաքի բնակիչների համար. «Մենք սովոր ենք էթնիկական բազմազանությանը մեր քաղաքում եւ միշտ ողջունել ենք նորեկներին», - ասում է նա: Քաղաքային խորհրդի մահմեդական անդամները սակայն ընդգծում են, որ իրենց կրոնն անձնական հարց է եւ այն որեւէ կերպ չի ազդելու աշխատանքի վրա: «Աշխատանքում կրոնի գործոնը չի զգացվելու: Քաղաքային խորհրդում ես առաջին հերթին ամերիկացի եմ եւ դրանից հետո միայն՝ մահմեդական», - ասում է Սաադ Ալմասմարին: Նորընտիր անդամներն իրենց առջեւ ծառացած բազմաթիվ խնդիրներ ունեն. Համթրամիքը Միչիգան նահանգի ամենաաղքատ քաղաքներից մեկն է: